ธนาคารแห่งประเทศไทย เชิญชวนประชาชนที่มีหนี้เช่าซื้อรถยนต์ทุกสถานะเข้าร่วมงานมหกรรมไกล่เกลี่ยหนี้เช่าซื้อรถยนต์ในช่วง 10 วันสุดท้าย
นางธัญญนิตย์ นิยมการ ผู้ช่วยผู้ว่าการ สายกำกับสถาบันการเงิน 2 ธนาคารแห่งประเทศไทย (ธปท.) เปิดเผยว่า งานมหกรรมไกล่เกลี่ยหนี้เช่าซื้อรถยนต์ออนไลน์ เพื่อช่วยเหลือประชาชนที่มีหนี้เช่าซื้อรถยนต์ทุกสถานะที่มีความยากลำบากในการจ่ายชำระหนี้ในช่วงสถานการณ์โควิด-19 ยังระบาดอย่างรุนแรงจะมีจนถึงวันที่ 31 สิงหาคม 2564 เท่านั้นขอประชาสัมพันธ์ให้ประชาชนมีหนี้เช่าซื้อรถยนต์ สมัครลงทะเบียนเข้ามาในช่วง 10 วันสุดท้ายนี้โดยงานมหกรรมครั้งนี้รองรับหนี้เช่าซื้อรถยนต์ทุกสถานะซึ่งสามารถแบ่งออกได้เป็น 3 กลุ่ม ได้แก่ กลุ่มที่ยังผ่อนชำระปกติแต่เริ่มมีปัญหาการผ่อนชำระ ในช่วงนี้สามารถขอลดจำนวนค่างวดที่ต้องจ่ายลง หรือขอพักชำระหนี้ ซึ่งดอกเบี้ยในช่วงพักชำระหนี้จะคำนวณจากฐานของค่างวดในช่วงที่พักชำระหนี้ตามแนวทางของสำนักงานคณะกรรมการคุ้มครองผู้บริโภค  (สคบ.)  ซึ่งจะทำให้ดอกเบี้ยที่ต้องจ่ายเพิ่มมีไม่มาก กลุ่มที่รถถูกยึดไปไม่นาน รถยังไม่ถูกขายทอดตลาด ถ้าเป็นรถที่ใช้ทำมาหากิน รวมทั้งกรณีที่ได้จ่ายค่างวดไปมากระดับหนึ่ง สามารถขอไกล่เกลี่ยเพื่อรับรถคืน โดยแนวการไกล่เกลี่ยส่วนนี้คือผู้ให้เช่าซื้อจะยอมให้รับรถที่ยึดมากลับไป โดยจะให้ผ่อนชำระหนี้ต่อจากที่หยุดไป และจะคิดค่าใช้จ่ายดอกเบี้ยเพิ่มจากค่างวดที่ค้างชำระเท่านั้น ซึ่งจะไม่มากกลุ่มที่รถถูกขายทอดตลาดไปแล้ว แต่ยังไม่สามารถตกลงกับเจ้าหนี้เกี่ยวกับจำนวนหนี้เช่าซื้อส่วนขาดที่เจ้าหนี้เรียกร้องให้ชำระเพิ่มเติม สามารถใช้ช่องทางของงานเจรจาไกล่เกลี่ยกับเจ้าหนี้ โดยยอดหนี้ที่ต้องชำระหนี้เพิ่มจะคำนวณโดยวิธีที่เป็นธรรมและสามารถผ่อนชำระหนี้ส่วนนี้ได้นาน 3 ปีโดยไม่มีดอกเบี้ยสคบ. สำนักงานศาลยุติธรรม และ ธปท. จัดทำโปรแกรมการคำนวณสำหรับผู้ที่มีปัญหาติ่งหนี้ที่สามารถเข้าไปเช็คเบื้องต้นได้ง่ายๆ ว่าจะมีภาระหนี้เหลือเท่าไหร่ ที่เว็บไซต์ของ สคบ. โดยเชื่อว่าความโปร่งใสที่มีมากขึ้นจะทำให้เจ้าหนี้และลูกหนี้สามารถหาข้อยุติได้ง่ายและรวดเร็ว และแม้ไม่ได้เป็นลูกค้าของผู้ให้เช่าซื้อทั้ง 12 แห่งที่ร่วมงานมหกรรมแต่ได้รับความเดือดร้อนประสบปัญหาจากผลกระทบของสถานการณ์โควิด-19 สามารถยื่นขอความช่วยเหลือผ่านช่องทาง  "ทางด่วนแก้หนี้" ของ ธปท. ได้ โดย ธปท. จะเป็นคนกลางในการส่งคำขอไกล่เกลี่ยหนี้ไปที่เจ้าหนี้ เพื่อพิจารณาให้ความช่วยเหลือต่อไป ทั้งนี้ประชาชนที่สนใจสามารถลงทะเบียนออนไลน์ผ่านเว็บไซต์ของ ธปท.